মাতৃভাষা আর বুদ্ধিবৃত্তির ভাষা বহু জাতির জীবনেই এক নয়। কিছু গান,কিছু কবিতা,কিছু কিচ্ছা-কাহনী বা পুঁথিই একটি ভাষার জন্য যথেষ্ট নয়।প্রয়োজনটি আরো ব্যাপক। অথচ বাংলা ভাষায় ইসলামি সাহিত্য বলতে দীর্ঘকাল যা জনপ্রিয়তা পেয়েছিল তা হলো মধ্যযুগীয় মুসলিম কবিদের রচিত কিছু কবিতা ও পুঁথি সাহিত্য।পরে রচিত হয় মীর মোশাররফ হোসেনের রচিত বিষাদসিন্ধু -যা ছিল কল্পকথায় পরিপূর্ণ। বুদ্ধিবৃত্তিক পুষ্টি জোগানোর সামর্থ অর্জনে যে কোন ভাষার জীবনে বহুশত বছর লেগে যায়। হাজার বছরের অধিক কাল ধরে কাজ করছে আরবি ও ফার্সি ভাষা। ইংরেজি ভাষার এমন একটি সমৃদ্ধ অবস্থার জন্যই মাতৃভাষার বদলে ইংরেজি ভাষায় সাহিত্য চর্চা করেন বিলেতের আইরিশ,ওয়েল্শ ও স্কটিশ সাহিত্যিকরা।মার্কিন যুক্তরাষ্ট্রেও শতাধিক ভাষার মানুষের বাস,কিন্তু সেদেশেও বুদ্ধিবৃত্তির ভাষা রূপে গৃহিত হয়েছে ইংরেজি। বাঁচার স্বার্থে মানুষ বাজারে পুষ্টিকর খাদ্য খোঁজে। সে খাদ্যটি কোন দেশে উৎপাদিত সেটি নিয়ে কোন বিবেকবান মানুষই ভাবে না। সে দেখে গুণাগুণ বা পুষ্টির মান।নিজ দেশের এমনকি নিজের মায়ের তৈরী খাবার দুষিত হলে সে খাবারকে আবর্জনার স্তুপে ফেলতে হয়। নইলে শরীর বাঁচে না। তেমন সতর্কতা নিতে হয় রুহের বা চেতনার খাদ্যের বেলায়ও।বাংলা,পাঞ্জাবী,সিন্ধি,গুজরাতি, তামিল বা পশতু ভাষায় সে আমলে যে সাহিত্য ছিল না নয়।কিন্তু রুহ বা চেতনার উন্নততর পুষ্টি নিশ্চিত করার স্বার্থেই বাঙালী,পাঞ্জাবী,বিহারি,পাঠান,গুজরাতি,মারাঠি,তামিল,সিন্ধি ও অন্যান্য ভাষার মুসলমানগণ উর্দুর সাহায্য নেয়।কারণ উর্দুই ছিল ভারতীয় মুসলমানদের বুদ্ধিবৃত্তির ভাষা। উর্দু ভাষাকে সমৃদ্ধ করতে উপমহাদেশের সকল ভাষার মুসলমানগণ শত শত বছর ধরে সম্মিলিত ভাবে কাজ করেছে। দার্শনিক কবি ইকবালের মাতৃভাষা ছিল পাঞ্জাবী। কিন্তু তিনি সাহিত্যচর্চার বাহন রূপে গ্রহণ করেছিলেন উর্দু ও ফার্সি ভাষাকে। এতে তিনি বৃহত্তর উম্মাহর কল্যাণ দেখেছিলেন। তার সাহিত্য থেকে উপকার পেয়েছে সমগ্র ভারত, ইরান ও আফগানিস্তানের মানুষ। অতীতে বহু বাঙালী আলেমও একই পথ বেছে নিয়েছিলেন। ব্রিটিশ আমলে সবচেয়ে বেশী উর্দু পত্রিকা বের হতো বাংলার রাজধানী কলকাতা থেকে। এমনকি রবিন্দ্রনাথের পরিবারেও ফার্সির চর্চা ছিল। কিন্তু উর্দু থেকে দূরে সরার ফলে বাঙালী মুসলমানের বুদ্ধিবৃত্তিক অপুষ্টি বা পচনটি নতুন মাত্রা পায়। প্রচন্ড ভাবে বাড়ে নীচে নামার গতি। পৃথিবীর দুই শত রাষ্ট্র্রকে হারিয়ে দুর্বৃত্তিতে ৫ বার প্রথম হওয়ার জন্য বুদ্ধিবৃত্তিক পতনটা যতটা গভীর হওয়ার প্রয়োজন ছিল সেটি অতি দ্রুত অর্জিত হয়। যে উর্দু ভাষাটি বাঙালী মুসলিমের চেতনায় শত শত বছর যাবত ইসলামকে বাঁচিয়ে রাখলো সে ভাষার বিরুদ্ধে বাঙালী জাতিয়তাবাদীদের অভিযোগ,পাকিস্তান আমলে উর্দুর প্রচলন ঘটানো হয়েছিল বাঙালীর মুখের ভাষা কেড়ে নেয়ার লক্ষ্যে।সেটি কি বিশ্বাস করা যায়? যেন পাকিস্তানের পাঞ্জাব,সিন্ধু,পাখতুনখায়া ও বেলুচিস্তান প্রদেশের লোকদের মুখ থেকে মাতৃভাষাগুলো কেড়ে নেয়া হয়েছে!